b'\n_START_ARTICLE_\nAnton Hafner (letalski as)\n_START_SECTION_\n\xc5\xbdivljenjepis\n_START_PARAGRAPH_\nAnton Toni Hafner je za\xc4\x8del s \xc5\xa1olanjem za voja\xc5\xa1kega pilota pri Luftwaffe leta 1940 in bil najprej dodeljen v rezervno eskadriljo (nem\xc5\xa1ko: Erg\xc3\xa4nzungstaffel) lovskega polka JG 51, rezervni enoti za dopolnjevanje operativnih eskadrilj. 23. februarja 1941 je bil dodeljen v bojno enoto 6./JG 51. \xc5\xbde 29. marca 1941 je do\xc5\xbeivel letalsko nesre\xc4\x8do in bil pri zasilnem pristanku v Mardycku s svojim Messerschmittom Bf 109 E-4 (W.Nr. 3766) ranjen._NEWLINE_Svojo prvo zra\xc4\x8dno zmago je Hafner dosegel na vzhodni fronti 24. junija 1941, do konca junija pa je dosegel \xc5\xa1e eno. Do konca leta 1941 je dosegel 14 zra\xc4\x8dnih zmag in si zagotovil status letalskega asa. Svojo 25. zmago je dosegel 21. marca 1942, 5. julija pa je v enem dnevu sestrelil kar sedem sovra\xc5\xbenih letal za zmage od 35 do 41. 23. julija 1942 je sestrelil svoje petdeseto letalo, 22. avgusta pa \xc5\xbee 60., za kar je bil 23. avgusta odlikovan z vite\xc5\xa1kim kri\xc5\xbeem \xc5\xbeeleznega kri\xc5\xbeca. Obenem je dobil nagradni dopust in se je na fronto vrnil \xc5\xa1ele novembra 1942. Ob vrnitvi je bila II./JG 51 preme\xc5\xa1\xc4\x8dena v Tunizijo. Toni je bil dodeljen v 4./JG 51 in je svojo prvo zmago na zahodnem boji\xc5\xa1\xc4\x8du dosegel 16. novembra, ko je sestrelil britanskega lovca Supermarine Spitfire. 2. januarja 1943 je bil v boju z britanskimi lovci Hafner zadet. Najverjetneje je njegovega Bf 109 G-2 (W.Nr. 13 985) sestrelil britanski as Robert Oxspring. Iz padajo\xc4\x8dega letala je moral Hafner izsko\xc4\x8diti s padalom, pri \xc4\x8demer je zadel repni stabilizator svojega lovca in si po\xc5\xa1kodoval roko, zaradi \xc4\x8desar je nadaljnjih \xc5\xa1est mesecev pre\xc5\xbeivel v bolni\xc5\xa1nici. Do takrat je zabele\xc5\xbeil 82 zra\xc4\x8dnih zmag._NEWLINE_Avgusta 1943 se je Hafner vrnil na vzhodno fronto, in sicer v \xc5\xa1tabno eskadriljo, Stabstaffel JG 51. Dobil je tudi novo letalo, Focke-Wulf Fw-190 A. 15. oktobra je sestrelil stoto sovra\xc5\xbeno letalo, 20. oktobra pa je v enem dnevu sestrelil pet sovra\xc5\xbenih letal za zmage od 102 do 106. Novih pet letal je sestrelil 28. oktobra 1943 (zmage od 107. do 111.), sedem spet 22. februarja 1944 (126.-132.) in pet 24. junija (140.-144.). Poro\xc4\x8dnik Hafner je bil 11. aprila 1944 za 134 dose\xc5\xbeenih zra\xc4\x8dnih zmag odlikovan s hrastovimi listi k vite\xc5\xa1kemu kri\xc5\xbeu (452. prejemnik), 15. maja pa je prevzel poveljstvo nad 8./JG 51. Na poveljni\xc5\xa1kem polo\xc5\xbeaju je zamenjal stotnika Fritza Stendla. V uporabo je ponovno dobil letalo Messerschmitt Bf 109 G-6._NEWLINE_28. junija je dosegel svojo 150. zra\xc4\x8dno zmago, dva dni kasneje pa je bil njegov lovec zadet v motor, zaradi \xc4\x8desar je moral zasilno pristati za sovra\xc5\xbenikovo \xc4\x8drto. Po pristanku se je uspel prebiti do nem\xc5\xa1kih \xc4\x8drt in se vrniti v enoto. 8. avgusta je sestrelil sedem sovjetskih juri\xc5\xa1nikov Ilju\xc5\xa1in Il-2 (162.-168.). 15. avgusta 1944 se je 8./JG 51 preimenoval v 10./JG 51, Hafner pa je ostal poveljnik. Svojo 175. zmago je Hafner dosegel 21. avgusta 1944. 16. oktobra je presegel 200 sestreljenih letal, ko je v enem dnevu sestrelil \xc5\xa1tiri sovjetske lovce za zmage od 199 do 202. Svojo zadnjo, 204. zmago je Anton Hafner dosegel nad sovjetskim lovcem Jakovlev Jak-7 17. oktobra 1944. Med nadaljnjim spopadom pa je njegovo letalo Bf 109G-6 (W.Nr. 442 013) \xc4\x8crna 1 zadelo drevo in strmoglavilo. V razbitinah je umrl pilot z najve\xc4\x8d zra\xc4\x8dnimi zmagami v JG 51 M\xc3\xb6lders, Anton Toni Hafner._NEWLINE_Anton Hafner je na 795 bojnih nalogah skupaj dosegel 204 zra\xc4\x8dne zmage, od katerih jih je 184 dosegel nad vzhodno fronto. Od 20 dose\xc5\xbeenih zmag nad zahodnim boji\xc5\xa1\xc4\x8dem je bilo osem ameri\xc5\xa1kih dvomotornih lovcev Lockheed P-38 Lightning. Skupaj pa je Hafner sestrelil kar 55 sovjetskih juri\xc5\xa1nikov Ilju\xc5\xa1in Il-2 \xc5\xa0turmovik.'